Hollywood (film)

Hollywood (originaltittel A Star Is Born) er en amerikansk dramafilm fra 1937 regissert av William A. Wellman med Janet Gaynor og Fredric March. Den har mange likhetstrekk med filmen What Price Hollywood? fra 1932, begge produsert av David O. Selznick.

Filmen er innspilt på nytt tre ganger: En stjerne blir født fra 1954 med Judy Garland og James Mason, En stjerne blir født fra 1976 med Barbra Streisand og Kris Kristofferson og A Star Is Born fra 2018 med Lady Gaga og Bradley Cooper.

Handlingsreferat 
Bondejenta Esther Victoria Blodgett lengter etter å bli en berømt Hollywood-skuespiller. Selv om tanten og faren hennes fraråder dette, gir Esthers bestemor alle sparepengene sine til Esther slik at hun kan følge drømmene hennes. Esther reiser til Hollywood, og prøver å skaffe seg jobb som statist. Men så mange andre har hatt den samme ideen at casting-byrået har sluttet å ta imot nye søknader. Esther blir fortalt at mulighetene hennes for å bli en stjerne er én av 100 000. Esther blir venn med en ny beboer ved pensjonatet hun bor ved, assisterende direktør Danny McGuire. Når Danny og Esther går på konsert sammen for å feire Dannys nye ansettelse, får Esther sitt første møte med Norman Maine - en kjent skuespiller hun lenge har beundret.

Norman har vært en stor stjerne i årevis, men alkoholismen hans har sendt karrieren hans i en nedadgående spiral. Danny sørger for at Esther får en servitør-jobb ved en fancy Hollywood-fest. Mens hun serverer Hors d’œuvre, fanger hun Normans blikk. Dagen etter får han sin mangeårige produsent og gode venn, Oliver Niles, til å gi henne en rolle under navnet "Vicki Lester" og hun får noen få replikker i sin første lille rolle. Når et film-studio får problemer med å finne en passende kandidat til den kvinnelige hovedrollen for Normans nåværende film, med tittelen «The Enchanted Hour», sørger Norman for at Esther får rollen. Filmen gjør henne til en suksess over natten, selv om kino-gåere og film-studioene fortsetter å miste interessen for Norman. Norman ønsker å gifte seg med Esther, og hun på den betingelse at han slutter med alkohol.

Når de kommer tilbake fra bryllupsreisen deres, fortsetter Esthers popularitet å øke. Men Norman innser snart at hans egen karriere er over, til tross for Olivers forsøk på å hjelpe ham. Norman holder seg edru en stund, men frustrasjonen hans over situasjonen presser ham til slutt over kanten. Når Esther blir tildelt en Oscar for beste skuespillerinne, avbryter han takketalen hennes ved å beruset kreve tre priser selv. Han slår henne ved et uhell, når han svinger armene sine dramatisk tilbake. Et opphold på et sanatorium ser ut til å kurere Normans stadig mer forstyrrende alkoholisme. Men dette er bare midlertidig, og han blir snart arrestert for fyllekjøring. Esther bestemmer seg for å gi opp sin egen karriere for å vie seg til hans rehabilitering. Etter at Norman overhører henne diskutere planene hennes med Oliver, begår han selvmord ved å drukne seg i Stillehavet.

Skuespillere 
 Janet Gaynor som Esther Blodgett / Vicki Lester
 Fredric March som Norman Maine
 Adolphe Menjou som Oliver Niles
 May Robson som bestemor Lettie Blodgett
 Andy Devine som Daniel McGuire
 Lionel Stander som Matt Libby
 Owen Moore som Casey Burke
 Peggy Wood som Miss Phillips
 Elizabeth Jenns som Anita Regis
 Edgar Kennedy som Pop Randall
 J. C. Nugent som Mr. Blodgett.
 Clara Blandict som tante Mattie.

Referanser

Eksterne lenker 
 

Filmer fra 1937
Dramafilmer fra USA
Nyinnspillinger av filmer